02017R0653 — RO — 01.01.2023 — 006.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

►B REGULAMENTUL DELEGAT (UE) 2017/653 AL COMISIEI din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (Text cu relevanță pentru SEE) (JO L 100 12.4.2017, p. 1)

Astfel cum a fost modificat prin:





Rectificat prin:









▼B

REGULAMENTUL DELEGAT (UE) 2017/653 AL COMISIEI

din 8 martie 2017

de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente

(Text cu relevanță pentru SEE)







CAPITOLUL I

CONȚINUTUL ȘI PREZENTAREA DOCUMENTULUI CU INFORMAȚII ESENȚIALE

Articolul 1

Secțiunea informații generale

Secțiunea din documentul cu informații esențiale referitoare la identitatea creatorului de PRIIP și a autorității competente a acestuia trebuie să conțină toate informațiile următoare:

(a) denumirea PRIIP atribuită de către creatorul de PRIIP și, dacă există, numărul internațional de identificare a valorilor mobiliare sau identificatorul unic de produs al PRIIP;

(b) denumirea legală a creatorului de PRIIP;

(c) adresa specifică a site-ului prin care creatorul de PRIIP pune la dispoziția investitorilor individuali informații despre modalitatea în care pot lua legătura cu creatorul de PRIIP, precum și un număr de telefon;

(d) denumirea autorității competente responsabile cu supravegherea creatorului de PRIIP în legătură cu documentul cu informații esențiale;

(e) data elaborării sau, dacă documentul cu informații esențiale a fost modificat ulterior, data ultimei modificări a documentului cu informații esențiale;

▼C5

(f) după caz, în cazul în care în scopuri juridice, administrative sau comerciale, creatorul de PRIIP face parte dintr-un grup de societăți, denumirea respectivului grup;

(g) în cazul în care PRIIP ia forma unui organism de plasament colectiv în valori mobiliare (OPCVM) sau a unui fond de investiții alternative (FIA), identificarea OPCVM-ului sau a FIA, inclusiv clasa de acțiuni sau compartimentul de investiții al acestora, menționate în mod vizibil;

(h) detaliile autorizației, dacă este cazul;

(i) în cazul în care PRIIP ia forma unui OPCVM sau a unui FIA și în cazurile în care un OPCVM este administrat de o societate de administrare, astfel cum este definită la articolul 2 alineatul (1) litera (b) din Directiva 2009/65/CE, sau în cazurile în care este o societate de investiții, astfel cum este menționată la articolul 27 din directiva respectivă (denumită în mod colectiv „societate de administrare a OPCVM”), care exercită, în privința OPCVM-ului respectiv, drepturile prevăzute la articolul 16 din directiva menționată, sau în cazurile în care un FIA este administrat de un administrator de fonduri de investiții alternative (AFIA) care exercită, în privința FIA respectiv, drepturile prevăzute la articolele 31, 32 și 33 din Directiva 2011/61/UE a Parlamentului European și a Consiliului ( 1 ), se include o declarație suplimentară în ceea ce privește situația respectivă.

▼B

Informațiile din secțiunea menționată în primul paragraf trebuie să includă și alerta de inteligibilitate menționată la articolul 8 alineatul (3) litera (b) din Regulamentul (UE) nr. 1286/2014 în cazul în care PRIIP îndeplinește una dintre următoarele condiții:

(a) este un produs de investiții bazat pe asigurări care nu îndeplinește cerințele prevăzute la articolul 30 alineatul (3) litera (a) din Directiva (UE) 2016/97 a Parlamentului European și a Consiliului ( 2 );

(b) este un PRIIP care nu îndeplinește cerințele prevăzute la articolul 25 alineatul (4) litera (a) punctele (i)-(vi) din Directiva 2014/65/UE a Parlamentului European și a Consiliului ( 3 ).

▼M3

În sensul primului paragraf litera (g), în cazul unui compartiment de investiții sau al unei clase de acțiuni, denumirea OPCVM-ului sau a FIA urmează după denumirea compartimentului sau a clasei de acțiuni. Dacă există un cod numeric de identificare a OPCVM sau FIA, a compartimentului de investiții sau a clasei de acțiuni, acesta face parte din identificarea OPCVM sau FIA.

▼B

Articolul 2

Secțiunea „În ce constă acest produs?”

(1) Informații privind tipul de PRIIP din secțiunea intitulată „În ce constă acest produs?” din documentul cu informații esențiale descrie forma juridică a acestuia.

(2) Informațiile care prezintă obiectivele PRIIP și mijloacele pentru atingerea acestor obiective din secțiunea intitulată „În ce constă acest produs?” din documentul cu informații esențiale trebuie să fie sintetizate într-un mod succint, clar și ușor de înțeles. Aceste informații trebuie să identifice principalii factori de care depinde randamentul, activele suport ale investiției sau valorile de referință și modul în care se stabilește randamentul, precum și relația dintre randamentul PRIIP și cel al activelor suport ale investiției sau al valorilor de referință. Aceste informații trebuie să reflecte relația dintre perioada de deținere recomandată și profilul de risc și de randament al PRIIP.

În cazul în care numărul activelor sau al valorilor de referință menționate în primul paragraf este atât de mare încât într-un document cu informații esențiale nu pot fi prezentate trimiteri specifice la fiecare dintre acestea, se identifică numai segmentele de piață sau tipurile de instrumente care au legătură cu activele suport ale investiției sau cu valorile de referință.

▼M3

(2a) În cazul în care PRIIP ia forma unui OPCVM sau a unui FIA, informațiile din secțiunea intitulată „În ce constă acest produs?” din documentul cu informații esențiale se referă la acele caracteristici esențiale ale unui OPCVM sau ale unui FIA cu privire la care trebuie informat un investitor individual, chiar dacă aceste caracteristici nu fac parte din descrierea obiectivelor și a politicii de investiții din prospectul unui OPCVM, astfel cum se menționează la articolul 68 din Directiva 2009/65/CE, sau din descrierea strategiei de investiții și a obiectivelor FIA menționate la articolul 23 alineatul (1) litera (a) din Directiva 2011/61/UE, inclusiv: (a) principalele categorii de instrumente financiare eligibile care fac obiectul unei investiții; (b) posibilitatea investitorului individual de a obține răscumpărarea titlurilor de participare ale unui OPCVM sau FIA la cerere, această declarație fiind însoțită de o indicare a frecvenței cu care au loc răscumpărări ale titlurilor de participare, sau, după caz, o declarație potrivit căreia nu există nicio posibilitate de răscumpărare a titlurilor la cerere; (c) dacă OPCVM-ul sau FIA are un obiectiv specific raportat la un sector industrial, geografic sau orice alt sector de piață sau raportat la anumite clase de active; (d) dacă OPCVM-ul sau FIA permite opțiuni discreționare raportat la investițiile specifice care vor fi realizate și dacă această abordare include sau implică un indice de referință și în caz afirmativ care este acesta; (e) dacă veniturile din dividende sunt distribuite sau reinvestite. În sensul literei (d) primul paragraf, în cazul în care se utilizează un indice de referință, trebuie indicat gradul de libertate raportat la acesta, iar în cazul în care OPCVM-ul sau FIA are un obiectiv de urmărire a evoluției indicilor, acest lucru trebuie precizat.

(2b) Informațiile menționate la alineatul (2a) includ următoarele, după caz: (a) dacă OPCVM-ul sau FIA investește în obligațiuni, o indicație cu privire la emitenți, societăți, guverne sau alte entități și, dacă este cazul, cerințele minime de rating; (b) dacă OPCVM-ul sau FIA este un fond de investiții structurat, o explicație în termeni simpli a tuturor elementelor necesare pentru înțelegerea corectă a remunerației și factorii de la care se așteaptă să determine performanța, inclusiv, dacă este necesar, referințe la detaliile referitoare la algoritm și funcționarea sa care apar în prospectul OPCVM-ului sau în descrierea strategiei de investiții și a obiectivelor FIA; (c) dacă alegerea activelor se bazează pe anumite criterii, o explicare a acestora, precum „creștere”, „valoare”, sau „dividende mari”; (d) dacă se utilizează tehnici specifice de administrare a activelor, printre care se pot număra acoperirea împotriva riscurilor, arbitrajul sau efectul de levier, o explicație în termeni simpli a factorilor de la care se așteaptă să determine performanța OPCVM-ului sau a FIA.

(2c) Informațiile menționate la alineatele (2a) și (2b) fac distincția între categoriile largi de investiții specificate la alineatul (2a) literele (a) și (c) și la alineatul (2b) litera (a) și abordarea acestor investiții care urmează să fie adoptată de o societate de administrare a OPCVM sau de un AFIA, astfel cum se specifică la alineatul (2a) litera (d) și la alineatul (2b) literele (b), (c) și (d). Secțiunea intitulată „În ce constă acest produs?” din documentul cu informații esențiale poate conține și alte elemente în afara celor enumerate la alineatele (2a) și (2b), inclusiv descrierea strategiei de investiții a OPCVM-ului sau a FIA, în cazul în care aceste elemente sunt necesare pentru a descrie în mod corespunzător obiectivele și politica de investiții ale OPCVM-ului sau ale FIA.

▼B

(3) Descrierea tipului de investitor individual căruia i se adresează PRIIP din secțiunea intitulată „În ce constă acest produs?” a documentului cu informații esențiale trebuie să includă informații cu privire la investitorii individuali vizați identificați de creatorul de PRIIP, în special în funcție de nevoile, caracteristicile și obiectivele tipului de client cu care sunt compatibile PRIIP. Această determinare se bazează pe capacitatea investitorilor individuali de a suporta pierderea investiției și pe preferințele lor în ceea ce privește durata investiției, pe cunoștințele teoretice și experiența lor din trecut privind PRIIP și piețele financiare, precum și pe nevoile, caracteristicile și obiectivele potențialilor clienți finali.

(4) Detaliile privind beneficiile de asigurare din secțiunea intitulată „În ce constă acest produs?” a documentului cu informații esențiale cuprind, într-un rezumat general, principalele trăsături ale contractului de asigurare, o definiție a fiecărui beneficiu inclus, cu o explicație din care să reiasă că valoarea respectivelor beneficii este indicată în secțiunea intitulată „Care sunt riscurile și ce aș putea obține în schimb?”, precum și informații care reflectă caracteristicile biometrice tipice ale investitorilor individuali vizați, indicând prima totală, prima de risc biometric care face parte din prima totală și impactul primei de risc biometric asupra randamentului investiției la sfârșitul perioadei de deținere recomandate sau impactul componentei de cost a primelor de risc biometric incluse în costurile recurente din tabelul „Evoluția în timp a costurilor”, calculat în conformitate cu anexa VII. În cazul în care prima se plătește sub formă de primă unică, detaliile cuprind și valoarea investită. În cazul în care prima este eșalonată, în informațiile furnizate trebuie să fie incluse numărul de plăți periodice, o estimare a primei de risc biometric ca procentaj din prima anuală, precum și o estimare a valorii medii investite.

Detaliile menționate în primul paragraf trebuie să includă și o explicație a impactului plăților de prime de asigurare, echivalente cu valoarea estimată a beneficiilor asigurării, asupra randamentului investiției pentru investitorul individual.

(5) Informațiile privind termenul PRIIP din secțiunea intitulată „În ce constă acest produs?” a documentului cu informații esențiale trebuie să cuprindă toate elementele următoare: (a) scadența PRIIP sau precizarea că nu există nicio scadență; (b) o precizare din care să rezulte dacă creatorul PRIIP are dreptul de a rezilia PRIIP în mod unilateral; (c) descrierea circumstanțelor în care PRIIP poate fi reziliat în mod automat și datele de reziliere, dacă acestea sunt cunoscute.

▼M3

(6) În cazul în care PRIIP ia forma unui OPCVM sau a unui FIA, identificarea și explicarea riscurilor menționate în anexele II și III la prezentul regulament trebuie să fie în concordanță cu procesul intern de identificare, măsurare, administrare și monitorizare a riscului adoptat de către societatea de administrare a OPCVM-ului în conformitate cu Directiva 2009/65/CE sau de către AFIA în conformitate cu Directiva 2011/61/UE. În cazul în care o societate de administrare administrează mai multe OPCVM-uri sau în cazul în care un AFIA administrează mai mult de un FIA, riscurile trebuie identificate și explicate în mod coerent.

(7) În cazul în care PRIIP ia forma unui OPCMV sau a unui FIA, secțiunea intitulată „În ce constă acest produs?” din documentul cu informații esențiale conține următoarele informații pentru fiecare stat membru în care este comercializat OPCVM-ul sau FIA: (a) denumirea depozitarului; (b) unde și cum se pot obține informații suplimentare cu privire la OPCVM sau FIA, copii ale prospectului OPCVM-ului sau copii ale descrierii strategiei de investiții și a obiectivelor FIA, cel mai recent raport anual și orice raport semestrial ulterior al OPCVM-ului menționat la articolul 68 alineatul (1) literele (b) și (c) din Directiva 2009/65/CE sau cel mai recent raport anual al FIA, astfel cum se menționează la articolul 22 din Directiva 2011/61/UE, precizând limba sau limbile în care sunt disponibile documentele respective și faptul că acestea pot fi obținute gratuit; (c) unde și cum se pot obține alte informații practice, inclusiv unde se poate găsi ultimul preț al titlurilor de participare.

▼B

Articolul 3

Secțiunea „Care sunt riscurile și ce aș putea obține în schimb?”

(1) În secțiunea intitulată „Care sunt riscurile și ce aș putea obține în schimb?” a documentului cu informații esențiale, creatorii de PRIIP aplică metoda de prezentare a riscurilor prevăzută în anexa II, includ aspectele tehnice pentru prezentarea indicatorului sintetic de risc prevăzute în anexa III și respectă specificațiile tehnice, formatele și metoda de prezentare a scenariilor de performanță, prevăzute în anexele IV și V.

(2) În secțiunea intitulată „Care sunt riscurile și ce aș putea obține în schimb?” a documentului cu informații esențiale, creatorii de PRIIP trebuie să includă elementele următoare: (a) nivelul de risc al PRIIP exprimat sub forma unei clase de risc, utilizând un indicator sintetic de risc cu o scară numerică de la 1 la 7; (b) o trimitere explicită la PRIIP nelichide sau PRIIP cu risc de lichiditate semnificativ, astfel cum este definit în partea 4 din anexa II, sub forma unei avertizări în acest sens în prezentarea indicatorului sintetic de risc; (c) o explicație care figurează sub indicatorul de risc din care să rezulte că, dacă un PRIIP este exprimat în altă monedă decât moneda oficială a statului membru în care se comercializează PRIIP, atunci randamentul, când este exprimat în moneda oficială a statului membru în care se comercializează PRIIP, poate varia în funcție de fluctuațiile monedei; (d) o scurtă descriere a profilului de risc și de randament al PRIIP și o avertizare din care să reiasă că riscul PRIIP poate fi semnificativ mai mare decât cel reprezentat în indicatorul sintetic de risc, dacă PRIIP nu este păstrat până la scadență sau până la sfârșitul perioadei de deținere recomandate, după caz; (e) în cazul PRIIP cu penalități de ieșire anticipată convenite prin contract sau cu perioade îndelungate de preaviz pentru dezinvestiție, o trimitere la condițiile de bază relevante din secțiunea „Cât timp ar trebui să îl păstrez și pot retrage banii anticipat?”; (f) o precizare privind pierderea maximă posibilă și informații referitoare la faptul că investiția poate fi pierdută dacă nu este protejată sau în cazul în care creatorul PRIIP nu este în măsură să o plătească, precum și la faptul că pot fi necesare plăți de investiții suplimentare față de investiția inițială și că pierderea totală poate depăși în mod semnificativ valoarea totală a investiției inițiale.

(3) Creatorii de PRIIP trebuie să includă patru scenarii de performanță adecvate, astfel cum sunt prevăzute în anexa V din secțiunea intitulată „Care sunt riscurile și ce aș putea obține în schimb?” a documentului cu informații esențiale. Cele patru scenarii de performanță reprezintă un scenariu de criză, un scenariu nefavorabil, un scenariu moderat și un scenariu favorabil.

(4) Pentru produsele de investiții bazate pe asigurări, se include un scenariu de performanță suplimentar în secțiunea intitulată „Care sunt riscurile și ce aș putea obține în schimb?” a documentului cu informații esențiale, care să reflecte beneficiile de asigurare pe care le primește beneficiarul în cazul în care se produce un eveniment împotriva căruia este asigurat.

(5) Pentru PRIIP care sunt contracte futures, opțiuni de cumpărare și opțiuni de vânzare tranzacționate pe o piață reglementată sau pe o piață dintr-o țară terță considerată a fi echivalentă cu o piață reglementată în conformitate cu articolul 28 din Regulamentul (UE) nr. 600/2014 al Parlamentului European și al Consiliului ( 4 ), scenariile de performanță trebuie incluse sub forma graficelor care arată structura randamentului, prevăzute în anexa V în secțiunea intitulată „Care sunt riscurile și ce aș putea obține în schimb?” a documentului cu informații esențiale.

Articolul 4

Secțiunea „Ce se întâmplă dacă [numele creatorului de PRIIP] nu poate să plătească?”

Creatorii de PRIIP trebuie să includă următoarele informații în secțiunea intitulată „Ce se întâmplă dacă [numele creatorului de PRIIP] nu poate să plătească?” a documentului cu informații esențiale:

(a) o precizare din care să reiasă dacă investitorul individual se poate confrunta cu o pierdere financiară din cauza neîndeplinirii obligațiilor de plată de către creatorul de PRIIP sau a neîndeplinirii obligațiilor de plată de către o altă entitate decât creatorul de PRIIP, precum și identitatea entității respective;

(b) o clarificare din care să reiasă dacă pierderea menționată la litera (a) este acoperită de o schemă de compensare sau de garantare a investitorilor și dacă există restricții sau condiții asociate acestei acoperiri.

Articolul 5

Secțiunea „Care sunt costurile?”

(1) Creatorii de PRIIP trebuie să includă următoarele în secțiunea intitulată „Care sunt costurile?” a documentului cu informații esențiale: (a) metoda de calcul al costurilor prevăzută în anexa VI; (b) tabelele „Evoluția în timp a costurilor” și „Structura costurilor” cu informații privind costurile, astfel cum sunt prevăzute în anexa VII în conformitate cu specificațiile tehnice din aceasta.

(2) În tabelul „Evoluția în timp a costurilor” din secțiunea intitulată „Care sunt costurile?” a documentului cu informații esențiale, creatorii de PRIIP precizează indicatorul sintetic de cost al costurilor totale agregate ale PRIIP sub forma unui număr unic, în termeni monetari și procentuali, pentru diferitele perioade de timp prevăzute în anexa VI.

▼M3

Se adaugă un avertisment vizibil, după caz, cu privire la costurile suplimentare care pot fi percepute de persoanele care oferă consultanță cu privire la PRIIP sau care îl vând.

▼M3

(3) În tabelul „Structura costurilor” din secțiunea intitulată „Care sunt costurile?” din documentul cu informații esențiale, creatorii de PRIIP precizează indicatorii sintetici pentru următoarele tipuri de costuri: (a) costurile unice, cum ar fi costurile de intrare și de ieșire; (b) costurile recurente, separând costurile de tranzacționare a portofoliului de alte costuri recurente; (c) costurile accesorii, precum comisioanele de performanță sau comisioanele pentru randament.

(4) Creatorii de PRIIP descriu fiecare dintre diferitele costuri incluse în tabelul „Structura costurilor” din secțiunea intitulată „Care sunt costurile?” din documentul cu informații esențiale, în conformitate cu anexa VII, și precizează unde și în ce mod aceste costuri pot fi diferite de costurile reale pe care le poate suporta investitorul individual și unde și în ce mod aceste costuri pot depinde de măsura în care investitorul individual exercită sau nu anumite opțiuni.

▼B

Articolul 6

Secțiunea „Cât timp ar trebui să îl păstrez și pot retrage banii anticipat?”

Creatorii de PRIIP trebuie să includă următoarele informații în secțiunea intitulată „Cât timp ar trebui să îl păstrez și pot retrage banii anticipat?” a documentului cu informații esențiale:

(a) o scurtă descriere a motivelor care stau la baza alegerii perioadei de deținere recomandate sau a perioadei de deținere minime obligatorii;

(b) o descriere a caracteristicilor procedurii de dezinvestire și a situațiilor în care dezinvestiția este posibilă, inclusiv o precizare a impactului retragerii anticipate a investiției asupra profilului de risc sau de performanță al PRIIP, sau asupra aplicabilității protecției capitalului;

(c) informații referitoare la toate comisioanele și penalitățile suportate pentru dezinvestire în orice moment înainte de scadență sau de sfârșitul perioadei de deținere recomandate, inclusiv o trimitere la informațiile privind costurile care trebuie incluse în documentul cu informații esențiale în conformitate cu articolul 5, precum și o clarificare privind impactul acestor comisioane și penalități pentru diferite perioade de deținere.

Articolul 7

„Cum să depun o reclamație?”

Creatorii de PRIIP trebuie să prezinte următoarele informații în secțiunea intitulată „Cum pot să depun o reclamație?” a documentului cu informații esențiale, sub formă de rezumat:

(a) etapele care trebuie urmate pentru depunerea unei reclamații referitoare la produs sau la comportamentul creatorului de PRIIP sau al persoanei care oferă consultanță cu privire la produs sau care îl vinde;

(b) un link către site-ul relevant pentru astfel de reclamații;

(c) o adresă poștală și de e-mail valabile la care pot fi transmise aceste reclamații.

Articolul 8

Secțiunea „Alte informații relevante”

(1) Creatorii de PRIIP indică în secțiunea intitulată „Alte informații relevante” din documentul cu informații esențiale toate documentele cu informații suplimentare care pot fi furnizate și precizează dacă aceste informații suplimentare sunt puse la dispoziție pe baza unei obligații legale sau numai la cererea investitorului individual.

(2) Informațiile incluse în secțiunea intitulată „Alte informații relevante” din documentul cu informații esențiale pot fi furnizate sub formă de rezumat, incluzând și un link către site-ul unde sunt puse la dispoziția publicului detalii suplimentare față de documentele menționate la alineatul (1).

▼M3

(3) Pentru OPCVM-urile definite la punctul 1 litera (a) din anexa VIII, FIA, astfel cum sunt definite la punctul 1 litera (b) din anexa respectivă, sau produsele de investiții bazate pe asigurări de tip unit-linked, astfel cum sunt definite la punctul 1 litera (c) din anexa respectivă, secțiunea intitulată „Alte informații relevante” din documentul cu informații esențiale include: (a) un link către site-ul sau o trimitere la un document, unde sunt puse la dispoziție informațiile privind performanța anterioară publicate de creatorul de PRIIP în conformitate cu anexa VIII; (b) numărul de ani pentru care sunt prezentate date privind performanța anterioară. Pentru PRIIP menționate în anexa II partea 1 punctul 5 care sunt fonduri deschise sau alte PRIIP deschise subscrierii, calculele scenariilor de performanță anterioare se publică lunar, iar secțiunea intitulată „Alte informații relevante” indică unde pot fi găsite calculele respective.

▼B

Articolul 9

Model

Creatorii de PRIIP prezintă documentul cu informații esențiale prin intermediul modelului prevăzut în anexa I. Modelul se completează în conformitate cu cerințele stabilite în prezentul regulament delegat și în Regulamentul (UE) nr. 1286/2014.







▼M3

CAPITOLUL II

DISPOZIȚII SPECIFICE PRIVIND DOCUMENTELE CU INFORMAȚII ESENȚIALE ÎN FUNCȚIE DE PRIIP CARE OFERĂ O GAMĂ DE OPȚIUNI DE INVESTIȚII.

▼B

Articolul 10

PRIIP care oferă o gamă de opțiuni pentru investiții

Atunci când un PRIIP oferă o gamă de opțiuni de investiții suport, iar informațiile referitoare la opțiunile de investiții suport nu pot fi prezentate într-un singur document concis, de sine stătător, creatorii de PRIIP elaborează unul dintre următoarele documente:

▼M3

(a) un document cu informații esențiale pentru fiecare opțiune de investiții suport din cadrul PRIIP, în conformitate cu capitolul I, inclusiv informații cu privire la PRIIP în ansamblu, fiecare document cu informații esențiale reflectând cazul în care investitorul individual investește într-o singură opțiune de investiții;

(b) un document cu informații esențiale general care descrie PRIIP în conformitate cu capitolul I, cu excepția cazului în care se prevede altfel la articolele 11-14, inclusiv o descriere a locului unde pot fi găsite informații specifice privind fiecare opțiune de investiții suport.

▼B

Articolul 11

Secțiunea „În ce constă acest produs” din documentul cu informații esențiale general

În secțiunea intitulată „În ce constă acest produs”, prin derogare de la articolul 2 alineatele (2) și (3), creatorii de PRIIP precizează următoarele:

(a) o descriere a tipurilor de opțiuni de investiții suport, inclusiv a segmentelor de piață sau a tipurilor de instrumente, precum și a principalilor factori de care depinde randamentul;

(b) indicarea faptului că tipul de investitori cărora li se adresează PRIIP variază în funcție de opțiunea de investiții suport;

▼M3 —————

▼B

Articolul 12

Secțiunea „Care sunt riscurile și ce aș putea obține în schimb?” din documentul cu informații esențiale general

(1) În secțiunea intitulată „Care sunt riscurile și ce aș putea obține în schimb?”, prin derogare de la articolul 3 alineatul (2) litera (a) și alineatul (3), creatorii de PRIIP precizează următoarele: (a) gama de clase de risc ale tuturor opțiunilor de investiții suport oferite de PRIIP, utilizând indicatorul sintetic de risc cu o scară numerică de la 1 la 7, prevăzut în anexa III; (b) indicarea faptului că riscul și randamentul investiției variază în funcție de opțiunea de investiții suport; (c) o scurtă descriere a modului în care performanța PRIIP în ansamblu depinde de opțiunile de investiții suport; ▼M3 —————

▼M3

Articolul 13

Secțiunea «Care sunt costurile?» din documentul cu informații esențiale general

În secțiunea intitulată «Care sunt costurile?», prin derogare de la articolul 5 alineatul (1) litera (b), creatorii de PRIIP precizează următoarele:

(a) în cazul în care costurile PRIIP, altele decât costurile aferente opțiunii de investiții suport, nu pot fi furnizate într-o singură cifră, inclusiv în cazul în care aceste costuri variază în funcție de opțiunea de investiții suport selectată: (i) gama de costuri ale PRIIP din tabelele «Evoluția în timp a costurilor» și «Structura costurilor» care figurează în anexa VII; (ii) indicarea faptului că, pentru investitorul individual, costurile variază în funcție de opțiunea de investiții suport;

(b) în cazul în care costurile PRIIP, altele decât costurile aferente opțiunilor de investiții suport, pot fi indicate într-o singură cifră: (i) costurile respective prezentate separat de gama de costuri pentru opțiunile de investiții suport oferite de PRIIP în tabelele «Evoluția în timp a costurilor» și «Structura costurilor» care figurează în anexa VII; (ii) o declarație care să indice faptul că, pentru investitorul individual, costurile totale constau într-o combinație între costurile opțiunilor de investiții suport alese și alte costuri ale PRIIP și variază în funcție de opțiunile de investiții suport.

Articolul 14

Informații specifice privind fiecare opțiune de investiții suport

Informațiile specifice privind fiecare opțiune de investiții suport, menționate la articolul 10 litera (b), sunt furnizate într-un document informativ specific care completează documentul cu informații esențiale general. Creatorii de PRIIP includ, pentru fiecare opțiune de investiții suport, toate elementele următoare:

(a) o alertă de inteligibilitate, acolo unde este cazul;

(b) obiectivele de investiții, mijloacele de realizare a acestora și piața țintă vizată astfel cum se prevede la articolul 2 alineatele (2) și (3);

(c) un indicator sintetic de risc și o explicație privind riscul, precum și scenarii de performanță astfel cum se prevede la articolul 3;

(d) o prezentare a costurilor, în conformitate cu articolul 5, inclusiv o declarație din care să reiasă dacă aceste costuri includ sau nu toate costurile PRIIP în cazul în care investitorul individual investește numai în respectiva opțiune de investiții specifică;

(e) pentru opțiunile de investiții suport care sunt OPCVM-uri, astfel cum sunt definite la punctul 1 litera (a) din anexa VIII, FIA, astfel cum sunt definite la punctul 1 litera (b) din anexa respectivă, sau produse de investiții bazate pe asigurări de tip unit-linked, astfel cum sunt definite la punctul 1 litera (c) din anexa menționată, informații privind performanța anterioară, astfel cum se prevede la articolul 8 alineatul (3).

Informațiile menționate la literele (a)-(e) de la prezentul paragraf respectă structura părților relevante ale modelului prevăzut în anexa I.

▼M3







CAPITOLUL IIa

DISPOZIȚII SPECIFICE PRIVIND DOCUMENTELE CU INFORMAȚII ESENȚIALE ÎN FUNCȚIE DE ANUMITE OPCVM-URI ȘI FIA

Articolul 14a

Compartimentele de investiții ale OPCVM-urilor sau ale FIA

(1) În cazul în care un OPCVM sau FIA este format din două sau mai multe compartimente de investiții, se elaborează un document cu informații esențiale separat pentru fiecare compartiment în parte.

(2) Fiecare document cu informații esențiale menționat la alineatul (1) conține, în secțiunea intitulată „În ce constă acest produs?”, următoarele informații: (a) o declarație din care să reiasă că documentul cu informații esențiale descrie un compartiment al unui OPCVM sau al unui FIA și, după caz, că prospectul OPCVM-ului sau descrierea strategiei de investiții și a obiectivelor FIA și rapoartele periodice sunt întocmite pentru întregul OPCVM sau FIA menționat la începutul documentului cu informații esențiale; (b) dacă activele și pasivele fiecărui compartiment sunt separate sau nu prin lege și cum ar putea să afecteze acest fapt investitorii; (c) dacă investitorul individual are sau nu dreptul de a preschimba investiția sa în titlurile de participare ale unui compartiment în titluri de participare ale celuilalt compartiment și în caz afirmativ unde se pot obține informații despre modul în care se poate exercita acest drept.

(3) În cazul în care societatea de administrare a OPCVM sau AFIA stabilește un comision pentru a preschimba titlurile de participare ale investitorului individual în conformitate cu alineatul (2) litera (c) și dacă acest comision diferă de comisionul standard aplicat la cumpărarea sau vânzarea titlurilor de participare, acest comision trebuie indicat separat în secțiunea „Care sunt costurile?” din documentul cu informații esențiale.

Articolul 14b

Clasele de acțiuni ale OPCVM sau ale FIA

(1) În cazul în care un OPCVM sau un FIA este format din mai multe categorii de titluri de participare sau acțiuni, trebuie elaborat un document cu informații esențiale pentru fiecare clasă de titluri de participare sau acțiuni.

(2) Documentul cu informații esențiale relevant pentru două sau mai multe clase ale aceluiași OPCVM sau FIA poate fi combinat într-un singur document cu informații esențiale, cu condiția ca documentul rezultant să respecte în întregime toate cerințele privind lungimea, limba și prezentarea documentului cu informații esențiale.

(3) Societatea de administrare a OPCVM-ului sau AFIA poate alege o categorie care să reprezinte una sau mai multe categorii ale OPCVM-ului sau ale FIA, cu condiția ca alegerea să fie corectă, clară și să nu inducă în eroare investitorii individuali potențiali ai celorlalte categorii. În acest caz, secțiunea intitulată „Care sunt riscurile și ce aș putea obține în schimb?” din documentul cu informații esențiale trebuie să conțină o descriere a riscurilor importante aplicabile oricăreia dintre celelalte categorii reprezentate. Documentul cu informații esențiale bazat pe categoria reprezentativă poate fi furnizat investitorilor individuali din celelalte categorii.

(4) Nu se pot combina categorii diferite pentru a forma o categorie reprezentativă compozită în sensul alineatului (3).

(5) Societatea de administrare a OPCVM sau AFIA trebuie să țină evidența categoriilor care sunt reprezentate de categoria reprezentativă menționată la alineatul (3) și a motivelor care justifică această alegere.

(6) După caz, secțiunea intitulată „În ce constă acest produs?” din documentul cu informații esențiale trebuie completată cu indicarea categoriei care a fost selecționată ca fiind reprezentativă, utilizând termenul prin care această categorie este desemnată în prospectul OPCVM-ului sau în descrierea strategiei de investiții și a obiectivelor FIA.

(7) Respectiva secțiune trebuie să indice și de unde pot investitorii individuali să obțină informații despre celelalte categorii ale OPCVM-ului sau FIA care sunt comercializate în statul lor membru.

Articolul 14c

OPCVM sau FIA ca fond de fonduri

(1) În cazul în care OPCVM-ul investește o parte substanțială a activelor sale în alt OPCVM sau în alte organisme de plasament colectiv în conformitate cu articolul 50 alineatul (1) litera (e) din Directiva 2009/65/CE, descrierea obiectivelor și a politicii de investiții a OPCVM-ului respectiv din documentul cu informații esențiale trebuie să conțină o scurtă explicație a modului în care urmează a fi selecționate în mod continuu celelalte organisme de plasament colectiv. În cazul în care un OPCVM este un fond de fonduri de hedging, documentul cu informații esențiale include informații cu privire la achiziționarea de FIA din afara UE care nu se află sub supraveghere.

(2) În cazul în care FIA investește o parte substanțială a activelor sale în alte OPCVM-uri sau FIA, alineatele (1) și (2) se aplică mutatis mutandis .

Articolul 14d

OPCVM de tip «feeder”

(1) Pentru OPCVM-ul de tip „feeder”, astfel cum este definit la articolul 58 din Directiva 2009/65/CE, documentul cu informații esențiale conține, în secțiunea intitulată „În ce constă acest produs?” următoarele informații specifice OPCVM-ului de tip „feeder”: (a) o declarație care să indice că prospectul, documentul cu informații esențiale și rapoartele și conturile periodice ale OPCVM-ului de tip „master” sunt puse la dispoziția investitorilor individuali în OPCVM-ul de tip „feeder” la cererea acestora, modalitățile de obținere a acestora și limba (limbile) în care sunt disponibile; (b) dacă elementele enumerate la litera (a) de la prezentul alineat sunt disponibile numai pe hârtie sau și pe alt tip de suport durabil și dacă se percep taxe pentru elementele care nu fac obiectul expedierii gratuite în conformitate cu articolul 63 alineatul (5) din Directiva 2009/65/CE; (c) în cazul în care OPCVM-ul de tip „master” nu este stabilit în același stat membru ca OPCVM-ul de tip „feeder”, iar acest lucru ar putea afecta tratamentul fiscal al OPCVM-ului de tip „feeder”, o declarație în acest sens; (d) informații privind proporția activelor OPCVM-ului de tip „feeder” care este investită în OPCVM-ul de tip „master”; (e) o descriere a obiectivelor și a politicii de investiții a OPCVM-ului de tip „master”, completată după caz de una dintre următoarele: (i) o precizare că randamentul investiției OPCVM-ului de tip „feeder” va fi similar celui al OPCVM-ului de tip „master”; sau (ii) o explicație a motivelor pentru care randamentul investițional al OPCVM-ului de tip „feeder” poate fi diferit de cel al OPCVM-ului de tip „master” și în ce constau eventualele diferențe.

(2) În cazul în care profilul de risc și de randament al OPCVM-ului de tip „feeder” diferă în mod substanțial de cel al OPCVM-ului de tip „master”, acest fapt, precum și motivele lui, trebuie explicate în secțiunea „Care sunt riscurile și ce aș putea obține în schimb? ” din documentul cu informații esențiale.

(3) Orice risc de lichiditate, precum și relația dintre acordurile de subscriere și răscumpărare pentru OPCVM-ul de tip „feeder” și OPCVM-ul de tip „master” trebuie explicate în secțiunea „Care sunt riscurile și ce aș putea obține în schimb?” din documentul cu informații esențiale.

Articolul 14e

OPCVM-ul sau FIA structurat

Fondurile de investiții structurate sunt OPCVM-uri sau FIA care plătesc investitorilor individuali, la anumite date predeterminate, o sumă al cărei calcul se bazează pe un algoritm și care este legată de performanța sau de evoluția prețurilor sau de alte condiții legate de active financiare, indici sau portofolii de referință sau OPCVM-uri ori FIA cu caracteristici similare.

▼B







CAPITOLUL III

REVIZUIREA ȘI MODIFICAREA DOCUMENTULUI CU INFORMAȚII ESENȚIALE

Articolul 15

Revizuirea

(1) Creatorii de PRIIP revizuiesc informațiile cuprinse în documentul cu informații esențiale de fiecare dată când apare o schimbare care afectează în mod semnificativ sau este susceptibilă de a afecta în mod semnificativ informațiile cuprinse în documentul cu informații esențiale și cel puțin o dată la douăsprezece luni după data publicării inițiale a documentului cu informații esențiale.

(2) Revizuirea menționată la alineatul (1) verifică dacă informațiile cuprinse în documentul cu informații esențiale sunt în continuare precise, corecte, clare și nu induc în eroare. Aceasta verifică, în special: (a) dacă informațiile cuprinse în documentul cu informații esențiale respectă cerințele generale în materie de conținut și de formă din Regulamentul (UE) nr. 1286/2014 sau cerințele specifice în materie de conținut și de formă prevăzute în prezentul regulament delegat; (b) dacă măsura de risc de piață sau de risc de credit al PRIIP s-a schimbat, în cazul în care o astfel de schimbare are ca efect combinat necesitatea de a muta PRIIP într-o altă clasă a indicatorului sintetic de risc decât cea atribuită în documentul cu informații esențiale care face obiectul revizuirii; (c) dacă randamentul mediu pentru scenariul de performanță moderată al PRIIP, exprimat ca randament anualizat sub formă de procentaj, s-a modificat cu mai mult de cinci procente; ▼M3 (d) în cazul în care scenariile de performanță se bazează pe prețuri de referință adecvate sau pe substituenți adecvați, coerența prețului de referință sau a substituentului cu obiectivele PRIIP. ▼B

(3) În sensul alineatului (1), creatorii de PRIIP instituie și mențin procese corespunzătoare, pe întreaga durată de timp în care PRIIP rămâne la dispoziția investitorilor individuali, pentru a identifica, fără întârzieri nejustificate, circumstanțele care ar putea conduce la o schimbare care afectează sau este susceptibilă să afecteze acuratețea, corectitudinea și claritatea informațiilor cuprinse în documentul cu informații esențiale.

Articolul 16

Modificarea

(1) Creatorii de PRIIP modifică fără întârzieri nejustificate documentul cu informații esențiale în cazul în care o revizuire în temeiul articolului 15 conduce la concluzia că acesta trebuie modificat.

(2) Creatorii de PRIIP se asigură că toate secțiunile documentului cu informații esențiale afectate de astfel de modificări sunt actualizate.

(3) Creatorul de PRIIP publică documentul cu informații esențiale pe site-ul său.







CAPITOLUL IV

FURNIZAREA DOCUMENTULUI CU INFORMAȚII ESENȚIALE

Articolul 17

Condiții privind furnizarea în timp util

(1) Persoana care oferă consultanță cu privire la un PRIIP sau care îl vinde pune la dispoziție documentul cu informații esențiale cu suficient timp în avans pentru a permite investitorilor individuali să examineze documentul înainte să își asume obligații în temeiul unui contract sau al unei oferte legate de PRIIP în cauză, indiferent dacă investitorul individual beneficiază sau nu de o perioadă în care este posibilă renunțarea la contract fără penalizări.

(2) În sensul alineatului (1), persoana care oferă consultanță cu privire la un PRIIP sau care îl vinde evaluează timpul necesar pentru ca fiecare investitor individual să examineze documentul cu informații esențiale, ținând cont de următorii factori: (a) cunoștințele și experiența investitorului individual în ceea ce privește PRIIP în cauză sau PRIIP de natură similară sau cu riscuri similare; (b) complexitatea PRIIP; (c) în cazul în care oferirea de consultanță sau vânzarea se face la inițiativa investitorului individual, caracterul urgent, exprimat în mod explicit de către investitorul individual, al încheierii contractului propus sau al acceptării ofertei propuse.







▼M3

CAPITOLUL IVa

TRIMITERI ÎNCRUCIȘATE

Articolul 17a

Utilizarea trimiterilor încrucișate la alte surse de informații

Fără a aduce atingere articolului 6 din Regulamentul (UE) nr. 1286/2014, în documentul cu informații esențiale pot fi incluse trimiteri încrucișate la alte surse de informații, inclusiv la prospect și la rapoartele anuale sau semestriale, cu condiția ca toate informațiile de care au nevoie investitorii individuali pentru a înțelege elementele esențiale ale investiției să fie incluse în documentul cu informații esențiale.

Se pot face trimiteri încrucișate la site-ul PRIIP sau al creatorului de PRIIP, inclusiv la secțiunile acestor site-uri în care se regăsesc prospectul și rapoartele periodice.

Trimiterile încrucișate menționate la primul paragraf direcționează investitorul individual către secțiunea pertinentă din sursa de informații relevantă. În documentul cu informații esențiale se pot utiliza mai multe trimiteri încrucișate, însă numărul lor trebuie să fie cât mai mic.

▼B

Articolul 18

Dispoziție finală

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 1 ianuarie 2018.

▼M4 M5

Articolul 14 alineatul (2) se aplică până la 31 decembrie 2022.

▼B

Prezentul regulament este obligatoriu în toate elementele sale și se aplică direct în toate statele membre.

▼M3









ANEXA I

MODEL PENTRU DOCUMENTUL CU INFORMAȚII ESENȚIALE

Creatorii de PRIIP trebuie să respecte ordinea secțiunilor și titlurile indicate în model; acesta stabilește lungimea totală a documentului imprimat, care trebuie să fie de maximum trei pagini în format A4, fără a fixa însă lungimea fiecărei secțiuni sau numărul de secțiuni care apar pe o pagină.







Document cu informații esențiale Scop Prezentul document conține informații esențiale referitoare la acest produs de investiții. Documentul nu constituie material publicitar. Informațiile vă sunt oferite în virtutea unei obligații legale, pentru a vă ajuta să înțelegeți natura, riscurile, costurile, câștigurile și pierderile potențiale care derivă din acest produs și pentru a vă ajuta să îl comparați cu alte produse. Produsul [Denumirea produsului] [Denumirea creatorului PRIIP] (dacă este cazul) [ISIN sau UPI] [site-ul web al creatorului PRIIP] [Sunați la [numărul de telefon] pentru mai multe informații] [[Denumirea autorității competente] este responsabilă de supravegherea [denumirea creatorului PRIIP] în legătură cu prezentul document cu informații esențiale] (dacă este cazul) [Acest PRIIP este autorizat în [denumirea statului membru]] (dacă este cazul) [[Denumirea societății de administrare a OPCVM] este autorizat(ă) în [denumirea statului membru] și reglementat(ă) de [identitatea autorității competente] (dacă este cazul) [Denumirea AFIA] este autorizat(ă) în [denumirea statului membru] și reglementat(ă) de [identitatea autorității competente] [data elaborării KID] [Alertă (dacă este cazul) Sunteți pe cale să achiziționați un produs care nu este simplu și poate fi dificil de înțeles] În ce constă acest produs? Tip Termen Obiective Investitor individual vizat [Beneficii și costuri ale asigurării] Care sunt riscurile și ce aș putea obține în schimb? Riscul Descrierea profilului de risc-randament Indicator Indicatorul sintetic de risc Modelul și descrierile indicatorului sintetic de risc, astfel cum figurează în anexa III, inclusiv cu privire la pierderea maximă posibilă: pot pierde tot capitalul investit? Sunt expus(ă) riscului de a contracta angajamente sau obligații financiare suplimentare? Există o protecție a capitalului împotriva riscului de piață? Performanța Modele și descrieri privind scenariile de performanță, astfel cum sunt prevăzute în anexa V Scenarii Scenarii care includ, după caz, informații privind condițiile de rentabilitate pentru investitorii individuali sau plafoanele integrate de performanță și o declarație conform căreia legislația fiscală a statului membru de origine al investitorului individual poate avea un impact asupra remunerației efective Ce se întâmplă dacă [creatorul PRIIP] nu este în măsură să plătească? Informații privind existența unei scheme de garantare, numele garantului sau al operatorului sistemului de compensare pentru investitori, inclusiv riscurile acoperite și cele neacoperite. Care sunt costurile? Descrieri privind informațiile care trebuie incluse cu privire la alte costuri de distribuție Evoluția în timp a costurilor Model și descrieri în conformitate cu anexa VII Structura costurilor Model și descrieri în conformitate cu anexa VI Cât timp ar trebui să îl păstrez și pot retrage banii anticipat? Perioada de deținere [minimă necesară] recomandată: [x] Informații privind posibilitatea de a dezinvesti înainte de scadență, condițiile în acest sens, precum și eventualele comisioane și penalități aplicabile. Informații privind consecințele încasării înainte de sfârșitul termenului sau înainte de sfârșitul perioadei de deținere recomandate. Cum pot depune o reclamație? Alte informații relevante După caz, o scurtă descriere a informațiilor publicate cu privire la performanța anterioară

▼B









ANEXA II

METODA DE PREZENTARE A RISCURILOR

PARTEA 1

Evaluarea riscului de piață

Determinarea măsurii riscului de piață (market risk measure – MRM)

1. Riscul de piață se măsoară cu ajutorul volatilității anualizate corespunzătoare valorii la risc (VaR) la un nivel de încredere de 97,5 % pe perioada de deținere recomandată, cu excepția cazului în care se precizează altfel. VaR este procentul din suma investită, care revine investitorului sub formă de randament.

▼M3

2. Se atribuie fiecărui PRIIP o clasă MRM în conformitate cu tabelul următor:







Clasa MRM Volatilitatea corespunzătoare VaR (VEV) 1 < 0,5 % 2 ≥ 0,5 % și < 5,0 % 3 ≥ 5,0 % și < 12 % 4 ≥ 12 % și < 20 % 5 ≥ 20 % și < 30 % 6 ≥ 30 % și < 80 % 7 ≥ 80 %

▼B

Specificarea categoriilor de PRIIP pentru evaluarea riscului de piață

3. Pentru determinarea riscului de piață, PRIIP sunt împărțite în patru categorii.

4. Categoria 1 cuprinde:

(a) PRIIP în cazul cărora investitorii pot pierde mai mult decât au investit;

(b) PRIIP care se încadrează într-una din categoriile menționate la punctele 4-10 din secțiunea C a anexei I la Directiva 2014/65/UE a Parlamentului European și a Consiliului ( 5 );

(c) PRIIP sau investițiile suport ale PRIIP, care sunt evaluate mai puțin regulat decât lunar, care nu au un preț de referință adecvat sau un substituent adecvat sau al căror preț de referință adecvat sau substituent adecvat este evaluat mai puțin regulat decât lunar.

5. Categoria 2 cuprinde PRIIP care, în mod direct sau sintetic, oferă o expunere fără efect de levier la prețurile investițiilor suport sau o expunere cu efect de levier la investițiile suport atunci când se plătește un multiplu constant al prețurilor acestor investiții, dacă sunt disponibile pentru PRIIP prețuri istorice zilnice pe cel puțin 2 ani, prețuri istorice săptămânale pe cel puțin 4 ani sau prețuri istorice lunare pe cel puțin 5 ani, sau dacă există prețuri de referință adecvate sau substituenți adecvați, cu condiția ca aceste prețuri de referință sau acești substituenți să îndeplinească aceleași criterii de durată și frecvență în ceea ce privește istoria prețurilor.

6. Categoria 3 cuprinde PRIIP ale căror valori reflectă prețurile investițiilor suport, dar nu ca multiplu constant al acestor prețuri, dacă sunt disponibile prețuri istorice zilnice ale activelor suport pe cel puțin 2 ani, prețuri istorice săptămânale pe cel puțin 4 ani sau prețuri istorice lunare pe cel puțin 5 ani sau dacă există prețuri de referință adecvate sau substituenți adecvați, cu condiția ca aceste prețuri de referință sau acești substituenți să îndeplinească aceleași criterii de durată și frecvență în ceea ce privește istoria prețurilor.

7. Categoria 4 cuprinde PRIIP ale căror valori depind parțial de factori neobservați pe piață, inclusiv PRIIP bazate pe asigurări care distribuie investitorilor individuali o parte din profiturile creatorului de PRIIP.

Utilizarea de prețuri de referință sau de substituenți adecvați pentru specificarea categoriilor de PRIIP

Dacă un creator de PRIIP utilizează prețuri de referință adecvate sau substituenți adecvați, aceste prețuri de referință sau acești substituenți trebuie să fie reprezentativi pentru activele sau expunerile care determină performanța PRIIP. Creatorul de PRIIP documentează utilizarea unor astfel de prețuri de referință sau substituenți.

Determinarea clasei MRM pentru PRIIP din categoria 1

8. Clasa MRM pentru PRIIP din categoria 1 este 7, cu excepția PRIIP menționate la punctul 4 litera (c) din prezenta anexă, pentru care clasa MRM este 6.

Determinarea clasei MRM pentru PRIIP din categoria 2

9. VaR se calculează din momentul observării distribuției randamentelor PRIIP sau a distribuției prețului său de referință sau a prețului substituentului său pe parcursul ultimilor 5 de ani. Observațiile se efectuează cel puțin lunar. Dacă sunt disponibile prețuri zilnice, se efectuează observații zilnice. Dacă sunt disponibile prețuri săptămânale, se efectuează observații săptămânale. Dacă sunt disponibile prețuri bilunare, se efectuează observații bilunare.

10. Dacă nu sunt disponibile prețuri zilnice pe o perioadă de 5 ani, se poate utiliza o perioadă mai scurtă. Observațiile zilnice ale prețului unui PRIIP, ale prețului său de referință sau ale prețului substituentului său trebuie efectuate pe cel puțin 2 ani. Observațiile săptămânale ale prețului unui PRIIP trebuie efectuate pe cel puțin 4 ani. Observațiile lunare ale prețului unui PRIIP trebuie efectuate pe cel puțin 5 ani.

11. Randamentul pe parcursul fiecărei perioade se definește ca fiind logaritmul natural al raportului dintre prețul de închidere a pieței la sfârșitul perioadei curente și prețul de închidere a pieței la sfârșitul perioadei precedente.

12. Măsura VaR în spațiul randamentului este dată de expansiunea Cornish-Fisher, după cum urmează:

unde N este numărul de perioade de tranzacționare din perioada de deținere recomandată și σ, μ1, μ2 sunt, respectiv, volatilitatea, asimetria (skew) și aplatizarea în exces (excess kurtosis) măsurate pe distribuția randamentelor. Volatilitatea, asimetria și aplatizarea în exces se calculează pe baza momentelor definite pornind de la distribuția randamentelor după cum urmează:

— momentul zero, M 0 , este numărul de observații efectuate în perioada respectivă, după cum se precizează la punctul 10 din prezenta anexă.

— primul moment, M 1 , este media tuturor randamentelor observate din eșantion.

— al doilea moment M 2 , al treilea moment M 3 și al patrulea moment M 4 , sunt definite în mod standard: unde r i este randamentul măsurat în perioada a i -a din istoria randamentelor. — volatilitatea, σ, este dată de — asimetria, μ 1 , este egală cu M 3 /σ 3 ; — aplatizarea în exces, μ 2 , este egală cu M 4 /σ 4 – 3.

▼M3

13. VEV este dată de ecuația:

unde T este durata perioadei de deținere recomandate, exprimată în ani.

▼B

14. Pentru PRIIP gestionate conform unor politici sau strategii de investiții care urmăresc obținerea anumitor beneficii prin efectuarea de investiții flexibile în diferite clase de active financiare (de exemplu, participând atât pe piețele de titluri de capital, cât și pe piețele de instrumente cu venituri fixe), se utilizează o VEV determinată după cum urmează:

(a) dacă politica de investiții nu a fost revizuită în cursul perioadei menționate la punctul 10 din prezenta anexă, se utilizează cea mai ridicată dintre următoarele VEV: (i) VEV calculată în conformitate cu punctele 9-13 din prezenta anexă; (ii) VEV a randamentelor combinației de active proforma, care este conformă cu alocarea activelor de referință ale fondului la momentul efectuării calculului; (iii) VEV conformă cu limita de risc a fondului, dacă aceasta există și este adecvată;

(b) dacă politica de investiții a fost revizuită în cursul perioadei menționate la punctul 10 din prezenta anexă, se utilizează cea mai ridicată dintre VEV menționate la litera (a) punctele (ii) și (iii).

15. În funcție de VEV, se atribuie PRIIP o clasă MRM astfel cum se indică la punctul 2 din prezenta anexă. În cazul unui PRIIP care are numai prețuri lunare, se adaugă o clasă suplimentară la clasa MRM atribuită conform punctului 2 din prezenta anexă.

Determinarea clasei MRM pentru PRIIP din categoria 3

16. VaR în spațiul prețului se calculează pornind de la o distribuție a valorilor PRIIP la sfârșitul perioadei de deținere recomandate. Distribuția se obține prin simularea prețului sau a prețurilor care determină valoarea PRIIP la sfârșitul perioadei de deținere recomandate. VaR este valoarea PRIIP la un nivel de încredere de 97,5 % la sfârșitul perioadei de deținere recomandate, actualizată pentru data curentă utilizând factorul estimat de actualizare fără risc de la data curentă până la sfârșitul perioadei de deținere recomandate.

▼M3

17. VEV este dată de ecuația:

unde T este durata perioadei de deținere recomandate, exprimată în ani. Numai în cazurile în care, înainte de sfârșitul perioadei de deținere recomandate conform simulării, produsul face obiectul unei opțiuni de cumpărare sau este anulat, se utilizează în calcul perioada, exprimată în ani, scursă până la lansarea opțiunii de cumpărare sau până la anulare.

▼B

18. În funcție de VEV, se atribuie PRIIP o clasă MRM astfel cum se indică la punctul 2 din prezenta anexă. În cazul unui PRIIP care are numai prețuri lunare, se adaugă o clasă suplimentară la clasa MRM atribuită conform punctului 2 din prezenta anexă.

19. Numărul minim de simulări este 10 000 .

20. Simularea se bazează pe metoda bootstrap aplicată distribuției estimate a prețurilor sau a nivelurilor prețurilor pentru contractele suport ale PRIIP, pe baza distribuției observate a randamentelor acestor contracte cu înlocuire.

21. Pentru simularea menționată la punctele 16-20 din prezenta anexă, există două tipuri de elemente observabile pe piață care pot contribui la valoarea unui PRIIP: prețurile (sau nivelurile prețurilor) la vedere și curbele.

22. Pentru fiecare simulare a unui preț (sau nivel) la vedere, creatorul PRIIP:

(a) calculează randamentul pentru fiecare perioadă observată din ultimii 5 ani, sau în anii menționați la punctul 6 din prezenta anexă, și anume logaritmul raportului dintre prețul de la sfârșitul fiecărei perioade și prețul de la sfârșitul perioadei precedente;

(b) selectează în mod aleatoriu o perioadă observată, care corespunde randamentului tuturor contractelor suport pentru fiecare perioadă simulată din perioada de deținere recomandată (aceeași perioadă observată poate fi utilizată de mai multe ori în aceeași simulare);

(c) calculează randamentul fiecărui contract prin însumarea randamentelor din perioadele selectate și corectarea rezultatului pentru a se asigura că randamentul estimat măsurat cu ajutorul distribuției simulate a randamentelor este randamentul neutru la risc estimat pe parcursul perioadei de deținere recomandate. Valoarea finală a randamentului este dată de ecuația: unde: — al doilea termen efectuează o corecție pentru a ține seama de impactul mediei randamentelor observate; — al treilea termen efectuează o corecție pentru a ține seama de impactul varianței randamentelor observate; — ultimul termen efectuează o corecție pentru a ține seama de impactul opțiunii quanto, dacă moneda de exercitare este diferită de moneda activului. Termenii care contribuie la efectuarea corecției sunt următorii: — ρ este corelația dintre prețul activului și cursul de schimb relevant, măsurată pe perioada de deținere recomandată; — σ este volatilitatea măsurată a activului; — σ ccy este volatilitatea măsurată a cursului de schimb;

(d) calculează prețul fiecărui contract suport, și anume exponentul randamentului.

23. Pentru curbe, se efectuează analiza componentei principale (PCA), pentru a asigura obținerea unei curbe coerente prin simularea evoluției fiecărui punct de pe curbă pe o perioadă lungă de timp.

(a) PCA se efectuează prin: (i) colectarea punctelor de scadență istorice care definesc curba pentru fiecare perioadă de tranzacționare din ultimii 5 ani, sau din anii menționați la punctul 6 din prezenta anexă; (ii) asigurarea faptului că fiecare punct de scadență este pozitiv; dacă un punct de scadență este negativ, toate punctele de scadență se deplasează cu numărul întreg minim sau cu procentul minim care asigură valori pozitive pentru toate punctele de scadență; (iii) calcularea randamentului pentru fiecare perioadă și fiecare punct de scadență, și anume a logaritmului natural al raportului dintre prețul/nivelul de la sfârșitul fiecărei perioade de observare și prețul/nivelul de la sfârșitul perioadei precedente; (iv) corectarea randamentelor observate la fiecare punct de scadență, astfel încât media setului de randamente rezultat la fiecare astfel de punct să fie zero; (v) calcularea matricei de covarianță dintre diferitele scadențe prin însumarea randamentelor; (vi) calcularea vectorilor proprii și a valorilor proprii ale matricei de covarianță; (vii) selectarea vectorilor proprii care corespund primelor trei valori proprii ca mărime; (viii) formarea unei matrice cu 3 coloane, în care prima coloană este vectorul propriu cu cea mai mare valoare proprie; coloana din mijloc este vectorul propriu cu a doua valoare proprie ca mărime, iar ultima coloană este vectorul propriu cu a treia valoare proprie ca mărime; ▼M3 (ix) proiectarea randamentelor pe cei 3 vectori proprii principali calculați în etapa precedentă, prin înmulțirea matricei NxM a randamentelor, obținută la punctul (iv), cu matricea Mx3 a vectorilor proprii, obținută la punctul (viii); ▼B (x) calcularea matricei randamentelor care urmează să fie utilizate în simulare, prin înmulțirea rezultatului obținut la punctul (ix) cu matricea vectorilor proprii obținută la punctul (viii). Acesta este setul de valori care se utilizează în simulare.

(b) Simularea curbei se efectuează după cum urmează: (i) pasul de timp în simulare este o perioadă. Pentru fiecare perioadă de observare din perioada de deținere recomandată, se selectează în mod aleatoriu un rând din matricea randamentelor calculată anterior. Randamentul pentru fiecare punct de scadență, T, este suma valorilor aflate la intersecția coloanei corespunzătoare punctului de scadență T cu rândurile selectate; (ii) rata simulată pentru fiecare punct de scadență T este rata curentă la punctul de scadență T: — înmulțită cu exponentul randamentului simulat, — ajustată pentru a ține seama de toate deplasările efectuate cu scopul de a asigura valori pozitive pentru toate punctele de scadență și — ajustată astfel încât media estimată să corespundă ratei curente estimate la punctul de scadență T , la sfârșitul perioadei de deținere recomandate.

24. Pentru PRIIP din categoria 3, care sunt caracterizate de o protecție necondiționată a capitalului, creatorul PRIIP poate considera că VaR la nivelul de încredere de 97,5 % este egală cu nivelul protecției necondiționate a capitalului la sfârșitul perioadei de deținere recomandate, actualizat pentru data curentă utilizând factorul estimat de actualizare fără risc.

Determinarea clasei MRM pentru PRIIP din categoria 4

25. Dacă performanța unui PRIIP, sau a unei componente a unui PRIIP, depinde de un factor (factori) neobservat (neobservați) pe piață sau aflat (aflați), într-o anumită măsură, sub controlul creatorului de PRIIP, acesta trebuie să urmeze metoda descrisă în prezenta secțiune, pentru a ține seama de acest factor (acești factori).

26. Se identifică diferitele componente ale PRIIP care contribuie la performanța acestuia, pentru ca acele componente care nu sunt integral sau parțial dependente de un factor neobservat (factori neobservați) pe piață să fie tratate conform metodelor relevante prevăzute în prezenta anexă pentru PRIIP din categoria 1, 2 sau 3. Pentru fiecare dintre aceste componente se calculează o VEV.

27. Pentru componenta PRIIP care depinde integral sau parțial de un factor neobservat (factori neobservați) pe piață trebuie să se aplice standarde de reglementare și standarde ale sectorului, bine definite și recunoscute, de determinare a estimărilor relevante în ceea ce privește contribuția viitoare a acestor factori și eventuala incertitudine a contribuției respective. În cazul în care componenta nu depinde integral de un factor neobservat pe piață, se aplică metoda bootstrap prevăzută pentru PRIIP din categoria 3, pentru a ține seama de factorii de piață. VEV pentru componenta PRIIP este rezultatul combinației dintre metoda bootstrap și standarde ale sectorului și de reglementare, bine definite și recunoscute, de determinare a estimărilor relevante în ceea ce privește contribuția viitoare a acestor factori neobservați pe piață.

28. Pentru a obține o VEV globală a PRIIP se ponderează în mod proporțional VEV ale tuturor componentelor PRIIP. La ponderare, se ține seama de caracteristicile produselor. După caz, se iau în considerare algoritmi care minimizează riscul de piață, precum și caracteristicile componentei de participare la profit.

29. Pentru PRIIP din categoria 4, care sunt caracterizate de o protecție necondiționată a capitalului, creatorul PRIIP poate considera că VaR la nivelul de încredere de 97,5 % este egală cu nivelul protecției necondiționate a capitalului la sfârșitul perioadei de deținere recomandate, actualizat pentru data curentă utilizând factorul estimat de actualizare fără risc.

PARTEA 2

Metoda de evaluare a riscului de credit

I. CERINȚE GENERALE

30. Se consideră că un PRIIP sau investițiile ori expunerile sale suport implică un risc de credit, dacă randamentul PRIIP sau al investițiilor ori al expunerilor sale suport depinde de bonitatea creatorului PRIIP sau a unei părți obligate să efectueze, direct sau indirect, plăți către investitor. Nu este necesar să se evalueze riscul de credit al unui PRIIP cu clasa MRM 7.

31. Dacă o entitate se angajează direct să efectueze o plată către un investitor individual pentru un PRIIP, se evaluează riscul de credit al entității care este debitorul direct.

32. Dacă toate obligațiile de plată ale unui debitor sau ale unuia ori mai multor debitori indirecți sunt garantate necondiționat și irevocabil de către o altă entitate (garantul), se poate utiliza evaluarea riscului de credit al garantului, dacă este mai favorabilă decât evaluarea riscului de credit al debitorului sau debitorilor respectivi.

33. În cazul PRIIP care sunt expuse la investiții sau tehnici suport, inclusiv al PRIIP care implică ele însele un risc de credit sau care, la rândul lor, efectuează investiții suport care implică un risc de credit, se evaluează atât riscul de credit aferent PRIIP, cât și riscul de credit aferent investițiilor sau expunerilor suport (inclusiv expunerilor față de alte PRIIP), prin metoda transparenței și adoptând o evaluare în cascadă, dacă este necesar.

34. Dacă riscul de credit există numai la nivelul investițiilor sau al expunerilor suport (inclusiv al expunerilor față de alte PRIIP), acesta nu se evaluează la nivelul PRIIP, ci la nivelul investițiilor sau al expunerilor suport respective, prin metoda transparenței. Dacă PRIIP este un organism de plasament colectiv în valori mobiliare (OPCVM) sau un fond de investiții alternative (FIA), se consideră că acestea nu implică un risc de credit, dar investițiile sau expunerile lor suport se evaluează, dacă este necesar.

35. Dacă PRIIP este expus la mai multe investiții suport care implică o expunere la riscul de credit, riscul de credit aferent fiecărei investiții suport care reprezintă o expunere de 10 % sau mai mult din totalul activelor PRIIP sau din valoarea PRIIP se evaluează separat.

36. În sensul evaluării riscului de credit, se consideră că investițiile sau expunerile suport la instrumente financiare derivate tranzacționate la bursă sau la instrumente financiare derivate extrabursiere compensate nu prezintă un risc de credit. Dacă o expunere este garantată integral și în mod adecvat sau dacă expunerile negarantate care implică un risc de credit reprezintă mai puțin de 10 % din totalul activelor PRIIP sau din valoarea PRIIP, se consideră că nu există un risc de credit.

II. EVALUAREA RISCULUI DE CREDIT

Evaluarea creditului în cazul debitorilor

37. Dacă sunt disponibile, creatorul de PRIIP desemnează ex ante una sau mai multe instituții externe de evaluare a creditului (ECAI), certificate sau înregistrate la Autoritatea Europeană pentru Valori Mobiliare și Piețe (ESMA) în conformitate cu Regulamentul (CE) nr. 1060/2009 al Parlamentului European și al Consiliului ( 6 ), la ale căror evaluări ale creditului se raportează în mod consecvent pentru evaluarea riscului de credit. Dacă, în conformitate cu această politică, sunt disponibile mai multe evaluări ale creditului, se utilizează ratingul median, selectând cea mai mică dintre cele două valori care se află în mijloc în cazul unui număr par de evaluări.

38. Nivelul riscului de credit al PRIIP și al fiecărui debitor relevant se evaluează, după caz, pe baza:

(a) evaluării creditului atribuite de o ECAI unui PRIIP;

(b) evaluării creditului atribuite de o ECAI debitorului relevant;

(c) evaluării implicite a creditului stabilite la punctul 43 din prezenta anexă, în lipsa evaluării creditului de la (a) sau (b) sau a ambelor.

Corespondența dintre evaluările creditului și nivelurile de calitate a creditului

39. Clasificarea evaluărilor de credit efectuate de ECAI pe o scară obiectivă a nivelurilor de calitate a creditului se bazează pe Regulamentul de punere în aplicare (UE) 2016/1800 al Comisiei ( 7 ).

40. În cazul evaluării riscului de credit prin metoda transparenței, nivelul atribuit de calitate a creditului corespunde mediei ponderate a nivelurilor de calitate a creditului aferente fiecărui debitor relevant pentru care trebuie efectuată o evaluare a creditului, în mod proporțional cu totalul activelor pe care aceștia le reprezintă.

41. În cazul evaluării riscului de credit în cascadă, toate expunerile la riscul de credit se evaluează separat, per strat, iar nivelul atribuit de calitate a creditului este cel mai înalt nivel de calitate a creditului, în condițiile în care un nivel 3 de calitate a creditului este mai înalt decât un nivel 1 de calitate a creditului.

42. Nivelul de calitate a creditului conform punctului 38 din prezenta anexă se ajustează, potrivit tabelului de mai jos, în funcție de scadența PRIIP sau de perioada de deținere recomandată a PRIIP, cu excepția cazului în care a fost atribuită o evaluare a creditului care reflectă scadența sau perioada de deținere recomandată:







Nivelul de calitate a creditului conform punctului 38 din prezenta anexă Nivelul ajustat de calitate a creditului, în cazul în care scadența PRIIP, sau perioada de deținere recomandată, dacă PRIIP nu are scadență, este de până la un an Nivelul ajustat de calitate a creditului, în cazul în care scadența PRIIP, sau perioada de deținere recomandată, dacă PRIIP nu are scadență, este cuprinsă între un an și doisprezece ani Nivelul ajustat de calitate a creditului, în cazul în care scadența PRIIP, sau perioada de deținere recomandată, dacă PRIIP nu are scadență, depășește doisprezece ani 0 0 0 0 1 1 1 1 2 1 2 2 3 2 3 3 4 3 4 5 5 4 5 6 6 6 6 6

43. Dacă debitorul nu are evaluări externe ale creditului, evaluarea implicită a creditului menționată la punctul 38 din prezenta anexă este:

(a) nivelul 3 de calitate a creditului, dacă debitorul este constituit ca instituție de credit sau societate de asigurări în conformitate cu legislația aplicabilă a Uniunii sau în conformitate cu un cadru legislativ considerat echivalent în temeiul legislației Uniunii și dacă ratingul statului membru în care debitorul își are domiciliul este nivelul 3 de calitate a creditului;

(b) nivelul 5 de calitate a creditului, în cazul oricărui alt debitor.

III. MĂSURA RISCULUI DE CREDIT

44. Se alocă fiecărui PRIIP o măsură a riscului de credit (credit risk measure – CRM) pe o scară de la 1 la 6 conform tabelului de corespondență prevăzut la punctul 45 din prezenta anexă și se aplică, după caz, factorii de minimizare a riscului de credit menționați la punctele 46, 47, 48 și 49 din prezenta anexă sau factorii de majorare a riscului de credit menționați la punctele 50 și 51 din prezenta anexă.

45. Tabel de corespondență între nivelurile de calitate a creditului și CRM:







Nivelul ajustat de calitate a creditului Măsura riscului de credit 0 1 1 1 2 2 3 3 4 4 5 5 6 6

46. CRM atribuită poate fi 1, dacă activele unui PRIIP, sau garanția reală adecvată ori activele cu care este garantată obligația de plată a PRIIP, sunt:

(a) în orice moment până la scadență, echivalente cu obligațiile de plată ale PRIIP către investitorii săi;

(b) deținute de un terț într-un cont separat, în condiții echivalente cu cele prevăzute în Directiva 2011/61/UE a Parlamentului European și a Consiliului ( 8 ) sau în Directiva 2014/91/UE ( 9 ); și

(c) neaccesibile, în nicio circumstanță, altor creditori ai creatorului PRIIP, în temeiul legislației aplicabile.

47. CRM atribuită poate fi 2, dacă activele unui PRIIP, sau garanția reală adecvată ori activele cu care este garantată obligația de plată a PRIIP, sunt:

(a) în orice moment până la scadență, echivalente cu obligațiile de plată ale PRIIP către investitorii săi;

(b) identificate și deținute în conturi sau înscrise în registre în baza legislației aplicabile, inclusiv a articolelor 275 și 276 din Directiva 2009/138/CE a Parlamentului European și a Consiliului ( 10 ); și

(c) de așa natură încât creanțele investitorilor individuali au prioritate față de creanțele altor creditori ai creatorului de PRIIP sau ai oricărei părți obligate să efectueze, direct sau indirect, plăți relevante către investitor.

48. Dacă riscul de credit se evaluează prin metoda transparenței sau în cascadă, factorii de minimizare menționați la punctele 46 și 47 din prezenta anexă se pot aplica și la evaluarea riscului de credit al fiecărui debitor suport.

49. Dacă un PRIIP nu poate satisface criteriile menționate la punctul 47 din prezenta anexă, CRM determinată conform punctului 45 din prezenta anexă poate fi micșorată cu o clasă în cazul în care creanțele investitorilor individuali au prioritate față de creanțele creditorilor obișnuiți, astfel cum se prevede la articolul 108 din Directiva 2014/59/UE, ai creatorului de PRIIP sau ai oricărei părți obligate să efectueze, direct sau indirect, plăți relevante către investitor, în măsura în care debitorul este supus cerințelor prudențiale relevante în ceea ce privește asigurarea unui echilibru adecvat între active și obligații.

50. CRM determinată conform punctului 45 din prezenta anexă se majorează cu două clase în cazul în care creanța investitorului individual este subordonată creanțelor creditorilor de rang superior.

51. CRM determinată conform punctului 45 din prezenta anexă se majorează cu trei clase dacă PRIIP face parte din fondurile proprii ale debitorului PRIIP, definite la articolul 4 alineatul (1) punctul 118 din Regulamentul (UE) nr. 575/2013 al Parlamentului European și al Consiliului ( 11 ) sau la articolul 93 din Directiva 2009/138/UE.

PARTEA 3

Agregarea riscului de piață și a riscului de credit în indicatorul sintetic de risc

52. Indicatorul sintetic global de risc (SRI) se atribuie în funcție de combinația dintre clasele CRM și MRM, conform tabelului următor:







Clasa MRM Clasa CRM MR1 MR2 MR3 MR4 MR5 MR6 MR7 CR1 1 2 3 4 5 6 7 CR2 1 2 3 4 5 6 7 CR3 3 3 3 4 5 6 7 CR4 5 5 5 5 5 6 7 CR5 5 5 5 5 5 6 7 CR6 6 6 6 6 6 6 7

▼M3

52a. În cazul în care creatorul PRIIP consideră că numărul indicatorului sintetic de risc atribuit în urma agregării riscului de piață și a riscului de credit în conformitate cu punctul 52 nu reflectă în mod adecvat riscurile PRIIP, creatorul PRIIP poate decide să mărească acest număr. Procesul decizional pentru o astfel de majorare se documentează.

▼B

Date de monitorizare cu relevanță pentru indicatorul sintetic de risc

53. Creatorul PRIIP monitorizează datele de piață relevante pentru calculul clasei MRM și, dacă MRM trece într-o altă clasă, acesta atribuie PRIIP clasa MRM în care PRIIP s-a încadrat în majoritatea punctelor de referință din cursul ultimelor patru luni.

54. Creatorul PRIIP monitorizează, de asemenea, criteriile de risc de credit relevante pentru calculul CRM și, dacă în conformitate cu aceste criterii CRM trece într-o altă clasă, acesta reatribuie PRIIP clasa CRM relevantă.

55. Revizuirea claselor MRM se efectuează întotdeauna în urma unei decizii a creatorului PRIIP referitoare la politica și/sau la strategia de investiții a PRIIP. În aceste circumstanțe, se consideră că orice modificare a MRM este o nouă determinare a clasei MRM a PRIIP și, prin urmare, trebuie efectuată în conformitate cu normele generale privind stabilirea unei clase MRM pentru categoria respectivă de PRIIP.

PARTEA 4

Riscul de lichiditate

56. Se consideră că un PRIIP are un risc de lichiditate semnificativ, dacă este îndeplinit unul dintre următoarele criterii:

(a) PRIIP este admis la tranzacționare pe o piață secundară sau într-un sistem alternativ de lichiditate și nu există o lichiditate angajată, oferită de formatorii de piață sau de creatorul PRIIP, astfel încât lichiditatea depinde numai de existența cumpărătorilor și vânzătorilor pe piața secundară sau în sistemul alternativ de lichiditate, ținând seama de faptul că tranzacționarea regulată a unui produs la un moment dat nu garantează tranzacționarea regulată a aceluiași produs în orice alt moment;

(b) profilul mediu de lichiditate al investițiilor suport este semnificativ mai scăzut decât frecvența obișnuită de rambursare a PRIIP, atunci când și în măsura în care lichiditatea oferită de PRIIP este condiționată de lichidarea activelor sale suport;

(c) creatorul PRIIP estimează că investitorul individual se poate confrunta cu dificultăți semnificative în ceea ce privește timpul sau costurile de dezinvestire pe durata de viață a produsului, în funcție de condițiile specifice de piață.

57. Se consideră că un PRIIP este, contractual sau nu, nelichid, dacă este îndeplinit unul dintre următoarele criterii:

(a) PRIIP nu este admis la tranzacționare pe o piață secundară și niciun sistem alternativ de lichiditate nu este propus de creatorul PRIIP ori de o parte terță sau sistemul alternativ de lichiditate este supus unor limitări semnificative, care includ sancțiuni substanțiale în caz de ieșire anticipată sau prețuri de răscumpărare discreționare, sau nu există proceduri pentru obținerea de lichidități;

(b) PRIIP oferă posibilități de ieșire anticipată sau de răscumpărare înainte de scadență, dar acestea sunt supuse fie unor limitări semnificative, care includ sancțiuni substanțiale în caz de ieșire sau prețuri de răscumpărare discreționare, fie aprobării prealabile a creatorului PRIIP, fiind la discreția acestuia;

(c) PRIIP nu oferă posibilități de ieșire anticipată sau de răscumpărare înainte de scadență.

58. În toate celelalte cazuri, se consideră că PRIIP este lichid.









ANEXA III

PREZENTAREA SRI

Formatul de prezentare

▼M3

1. Creatorii de PRIIP trebuie să utilizeze formatul de mai jos pentru prezentarea SRI în documentul cu informații esențiale. Numărul relevant se evidențiază astfel cum este indicat, în funcție de SRI al PRIIP.

▼B

Ghid de completare în ceea ce privește SRI

2. Textul explicativ care se inserează după SRI expune pe scurt scopul SRI și riscurile aferente.

▼M3

3. Imediat sub SRI, se indică durata perioadei de deținere recomandate. În plus, în următoarele cazuri se include o avertizare direct sub SRI, astfel cum se prevede în modelul de mai sus:

(a) dacă se consideră că riscul PRIIP este semnificativ mai mare în cazul în care perioada de deținere este diferită;

(b) dacă se consideră că PRIIP, prin contract sau nu, are un risc de lichiditate relevant din punct de vedere al importanței;

(c) dacă se consideră că PRIIP, prin contract sau nu, este nelichid.

▼B

4. Pentru fiecare PRIIP, textul explicativ include, după caz:

(a) o avertizare cu caractere aldine, dacă: (i) se consideră că PRIIP are riscul valutar menționat la articolul 3 alineatul (2) litera (c) din prezentul regulament (elementul C); (ii) PRIIP implică adăugarea unei eventuale obligații la investiția inițială (elementul D);

(b) după caz, o explicație a riscurilor semnificative ale PRIIP care nu pot fi reflectate în mod adecvat de SRI (elementul E);

(c) precizarea: (i) dacă este cazul, că PRIIP include o protecție (parțială) a capitalului împotriva riscului de piață, inclusiv specificarea procentului din capitalul investit care este protejat (elementul F); (ii) condițiilor specifice ale limitărilor, dacă protecția (parțială) a capitalului împotriva riscului de piață este limitată (elementul G); (iii) dacă este cazul, că PRIIP nu include nicio protecție a capitalului împotriva riscului de piață (elementul H); (iv) dacă este cazul, că PRIIP nu include nicio protecție a capitalului împotriva riscului de credit (elementul I); (v) condițiilor specifice ale limitărilor, dacă protecția împotriva riscului de credit este limitată (elementul J).

5. În cazul PRIIP care oferă o gamă de opțiuni pentru investiții, creatorii de PRIIP utilizează pentru prezentarea SRI formatul menționat la punctul 1 din prezenta anexă, indicând toate clasele de risc oferite, de la cea mai scăzută până la cea mai ridicată.

6. În cazul instrumentelor financiare derivate care sunt contracte futures, opțiuni de cumpărare și opțiuni de vânzare tranzacționate pe o piață reglementată sau pe o piață dintr-o țară terță, considerată a fi echivalentă cu o piață reglementată în conformitate cu articolul 28 din Regulamentul (UE) nr. 600/2014, se includ și elementele A, B și, după caz, H.

▼M3

6a. Pentru PRIIP din categoria 1, astfel cum sunt definite la punctul 4 litera (b) din anexa II, terminologia utilizată pentru explicațiile care însoțesc SRI se ajustează, după caz, pentru a reflecta caracteristicile specifice ale PRIIP, cum ar fi absența unei sume investite inițial.

▼B

Texte explicative

7. Pentru prezentarea SRI, inclusiv astfel cum se indică la punctul 4 din prezenta anexă, se utilizează următoarele texte explicative, după caz:

[Elementul A] Indicatorul sintetic de risc arată nivelul de risc al acestui produs în comparație cu alte produse. Acesta indică probabilitatea ca produsul să implice o pierdere de bani din cauza evoluțiilor înregistrate pe piețe sau din cauză că nu suntem în măsură să efectuăm plăți către dumneavoastră.

[Elementul B] Am încadrat acest produs în clasa de risc [1/2/3/4/5/6/7] din 7, care este [1=„cea mai scăzută clasă de risc” / 2=„o clasă scăzută de risc” / 3=„o clasă scăzută spre medie de risc” / 4=„o clasă medie de risc” / 5=„o clasă medie spre ridicată de risc” / 6=„o clasă ridicată de risc” / 7=„cea mai ridicată clasă de risc”].

[A se insera, în plus, o scurtă explicație, de maximum 300 de caractere în limbaj obișnuit, a clasificării produsului ]

[Exemplu de explicație: Aceasta înseamnă că pierderile potențiale asociate performanței viitoare vor avea un nivel [1=„foarte scăzut”/2=„scăzut”/3=„mediu spre scăzut”/4=„mediu”/5=„mediu spre ridicat”/6=„ridicat”/7=„foarte ridicat”] și că este [1, 2=„foarte puțin probabil”/3=„puțin probabil”/4=„posibil”/5=„probabil”/6=„foarte probabil”] ca deteriorarea condițiilor de piață să afecteze capacitatea [noastră] [X] de a efectua plăți către dumneavoastră.]

[[După caz:] Elementul C, cu caractere aldine] Atenție la riscul valutar. Veți primi plăți într-o altă monedă și, prin urmare, randamentul final pe care îl veți obține va depinde de cursul de schimb dintre cele două monede. Acest risc nu este inclus în indicatorul menționat mai sus.

[[După caz:] Elementul D] În unele circumstanțe, poate fi necesar să efectuați plăți suplimentare, pentru a acoperi pierderile. (cu caractere aldine) Pierderea totală pe care este posibil să o suportați poate depăși substanțial suma investită.

[După caz:] [Elementul E] [A se explica, utilizând maximum 200 de caractere, celelalte riscuri semnificative legate de PRIIP care nu sunt incluse în indicatorul sintetic de risc]

[După caz:] [Elementul F] [Aveți dreptul la restituirea a cel puțin [a se insera %] din capitalul dumneavoastră. Orice sumă suplimentară și orice creștere a randamentului depind de performanța viitoare a pieței și sunt incerte.]

[După caz:] [Elementul G] [Această protecție împotriva performanței viitoare a pieței nu se aplică însă dacă [..]

— [în cazul în care ieșirea anticipată este supusă unor condiții] încasați înainte de [... ani/luni/zile]] — [în cazul în care trebuie efectuate alte plăți] nu efectuați plățile dumneavoastră la timp — [în cazul în care se aplică alte limitări: a se explica aceste limitări utilizând un limbaj obișnuit și maximum […] caractere.]

[După caz:] [Elementul H] [Acest produs nu include nicio protecție împotriva performanței viitoare a pieței și, prin urmare, puteți pierde toată investiția dumneavoastră sau o parte din aceasta.]

[După caz:] [Elementul I] [Dacă (nu suntem) în măsură să vă plătim suma datorată, puteți pierde întreaga investiție.]

[După caz:] [Elementul J] [Puteți beneficia însă de o schemă de protecție a consumatorilor (a se vedea secțiunea „Ce se întâmplă dacă nu putem plăti?”). Indicatorul de mai sus nu ia în considerare această protecție.]

▼M3









ANEXA IV

SCENARII DE PERFORMANȚĂ

Numărul de scenarii

1. Scenariile de performanță prevăzute de prezentul regulament, care indică o serie de randamente posibile, sunt următoarele:

(a) scenariul favorabil;

(b) scenariul moderat;

(c) scenariul nefavorabil;

(d) scenariul de criză.

2. Scenariul de criză prezintă efectele negative semnificative asociate cu PRIIP care nu sunt reflectate de scenariul nefavorabil menționat la punctul 1 litera (c) din prezenta anexă. Dacă pentru scenariile de performanță prevăzute la punctul 1 literele (a)-(c) din prezenta anexă sunt indicate perioade intermediare, scenariul de criză prezintă, de asemenea, astfel de perioade.

3. Scenariul suplimentar pentru produsele de investiții bazate pe asigurări se dezvoltă din scenariul moderat menționat la punctul 1 litera (b) din prezenta anexă, dacă performanța este relevantă pentru randamentul investiției.

4. De asemenea, randamentul minim al investiției este indicat fără a se ține seama de situația în care creatorul PRIIP sau partea obligată să efectueze, direct sau indirect, plăți relevante către investitorul individual nu este în măsură să plătească.

Calcularea valorilor scenariilor nefavorabile, moderate și favorabile pentru perioada de deținere recomandată pentru PRIIP din categoria 2

Cazul 1: PRIIP menționate la punctul 1 din anexa VIII cu suficiente date istorice

5. Următoarele norme se aplică PRIIP menționate la punctul 1 din anexa VIII, în cazul în care, la momentul efectuării calculului, sunt îndeplinite următoarele criterii în ceea ce privește durata valorilor istorice consecutive anuale pentru PRIIP:

(a) este mai mare de 10;

(b) este cu cinci ani mai lungă decât durata perioadei de deținere recomandate a PRIIP.

6. În cazul în care perioada de deținere recomandată este de cinci ani sau mai puțin, scenariile nefavorabile, moderate și favorabile se calculează pe ultimii 10 ani de la data efectuării calculului. În cazul în care perioada de deținere recomandată este mai mare de cinci ani, scenariile nefavorabile, moderate și favorabile se calculează pe o perioadă de timp care este egală cu perioada de deținere recomandată plus cinci ani de la data efectuării calculului.

7. Calculul scenariilor nefavorabile, moderate și favorabile include următoarele etape:

(a) în perioada specificată la punctul 6 din prezenta anexă, identificarea tuturor subintervalelor care se suprapun în mod individual, egale ca durată cu durata perioadei de deținere recomandate și care încep sau se încheie în fiecare lună sau la fiecare dintre datele de evaluare pentru PRIIP cu o frecvență lunară de evaluare, care sunt cuprinse în perioada respectivă;

(b) pentru PRIIP cu o perioadă de deținere recomandată mai mare de un an, identificarea tuturor subintervalelor care se suprapun în mod individual egale sau mai scurte ca durată cu durata perioadei de deținere recomandate, dar mai mari sau egale cu un an, și care se încheie la sfârșitul perioadei identificate la punctul 6 din prezenta anexă;

(c) pentru fiecare subinterval menționat la literele (a) și (b), calcularea performanței PRIIP în conformitate cu următoarele: (i) pe baza performanței PRIIP pe durata exactă a fiecărui subinterval; (ii) minus toate costurile aplicabile; (iii) pe baza faptului că orice venit distribuibil al PRIIP a fost reinvestit; (iv) prin utilizarea unei transformări liniare pentru a obține performanța în subintervale mai scurte decât perioada de deținere recomandată, pentru a asigura o durată comparabilă pentru toate subintervalele;

(d) clasificarea subintervalelor identificate în conformitate cu litera (a) în funcție de performanța calculată în conformitate cu litera (c), pentru a identifica în cadrul acestora subintervalele mediane și subintervalele optime în ceea ce privește performanța;

(e) clasificarea subintervalelor identificate în conformitate cu literele (a) și (b) în funcție de performanța calculată în conformitate cu litera (c), pentru a identifica din cadrul acestora subintervalul cel mai nefavorabil în ceea ce privește performanța.

8. Scenariul nefavorabil reprezintă cea mai nefavorabilă evoluție a valorii PRIIP în conformitate cu punctul 7 litera (e) din prezenta anexă.

9. Scenariul moderat reprezintă evoluția mediană a PRIIP în conformitate cu punctul 7 litera (d) din prezenta anexă.

10. Scenariul favorabil reprezintă cea mai bună evoluție a valorii PRIIP în conformitate cu punctul 7 litera (d) din prezenta anexă.

11. Scenariile se calculează cel puțin lunar.

Cazul 2: PRIIP menționate la punctul 1 din anexa VIII fără date istorice suficiente și cu posibilitatea de a utiliza un indice de referință

12. Pentru PRIIP menționate la punctul 1 din anexa VIII, scenariile nefavorabile, moderate și favorabile se calculează astfel cum se specifică la punctele 6-11 din prezenta anexă, utilizând datele unui indice de referință pentru a completa valorile pentru PRIIP minus toate costurile aplicabile, în cazul în care:

(a) durata aferentă valorilor PRIIP nu îndeplinește criteriile stabilite la punctul 5 din prezenta anexă;

(b) indicele de referință este adecvat pentru estimarea scenariilor de performanță în conformitate cu criteriile specificate la punctul 16 din prezenta anexă; și

(c) există date istorice pentru indicele de referință care îndeplinește criteriile stabilite la punctul 5 din prezenta anexă.

În cazul în care informațiile privind obiectivele PRIIP fac trimitere la un indice de referință, se utilizează indicele de referință respectiv, sub rezerva îndeplinirii condițiilor prevăzute la primul paragraf.

Cazul 3: PRIIP menționate la punctul 1 din anexa VIII fără date istorice suficiente și fără indice de referință sau cu un indice de referință fără date istorice suficiente sau cu orice alt PRIIP din categoria 2

13. Pentru PRIIP menționate la punctul 1 din anexa VIII care nu fac obiectul cazului 1 sau al cazului 2 de mai sus sau orice alt PRIIP din categoria 2, scenariile nefavorabile, moderate și favorabile se calculează astfel cum se specifică la punctele 6-11 din prezenta anexă, utilizând indici de referință reglementați prin Regulamentul (UE) 2016/1011 al Parlamentului European și al Consiliului ( 12 ). Acești indici de referință reprezintă clasele de active în care investește PRIIP sau investițiile-suport la care este expus PRIIP, pentru a completa valorile PRIIP sau ale indicelui de referință menționat la punctul 12 din prezenta anexă. Se iau în considerare toate clasele de active în care PRIIP ar putea investi mai mult de 25 % din activele sale sau investițiile-suport care reprezintă mai mult de 25 % din expunere. În cazul în care nu există un astfel de indice de referință, se utilizează un substituent adecvat.

14. În cazul în care PRIIP investește în diferite tipuri de active sau oferă expunere la diferite tipuri de investiții-suport și au fost identificați mai mulți indici de referință‚ astfel cum se menționează la punctul 13 din prezenta anexă” scenariile se calculează utilizând un „indice de referință compozit”, luând în considerare ponderile investiției estimate în fiecare tip de active sau investiții suport.

15. Pentru PRIIP din categoria 2 pentru care nu există un indice de referință sau un substituent adecvat cu date istorice suficiente care să îndeplinească criteriile stabilite la punctul 5 din prezenta anexă pentru PRIIP, scenariile de performanță se calculează în conformitate cu punctele 21-27 din prezenta anexă, utilizând randamentele istorice ale PRIIP pe 15 ani sau un indice de referință ori un substituent adecvat.

Cazurile 2 și 3: Utilizarea unor prețuri de referință sau a unor substituenți adecvați

16. Pentru a evalua dacă utilizarea unui anumit preț de referință sau a unui anumit substituent este adecvată pentru a estima scenariile de performanță, creatorii de PRIIP utilizează următoarele criterii, cu condiția ca aceste criterii să fie coerente cu obiectivele PRIIP și cu tipul de active în care investește PRIIP sau investițiile-suport la care PRIIP oferă expunere și să fie relevante pentru PRIIP:

(a) profilul de risc-randament în cazul în care prețul de referință sau substituentul și PRIIP se încadrează în aceeași categorie de SRI sau volatilitatea și randamentul preconizat ori ambele;

(b) randamentul estimat;

(c) structura de alocare a activelor (în cazul în care structura activelor PRIIP reflectă un indice compozit, prețul de referință sau substituentul în scopul calculării scenariilor de performanță trebuie să reflecte în mod consecvent ponderile indicelui compozit);

(d) activele potențiale în care PRIIP investește, în conformitate cu politica de investiții;

(e) expunerea la clasele de active-suport;

(f) expunerile geografice;

(g) expunerile sectoriale;

(h) distribuția veniturilor PRIIP;

(i) măsurile privind lichiditatea (de exemplu: volumele de tranzacționare zilnice, marjele de licitație etc.);

(j) durata;

(k) categoria ratingului de credit;

(l) volatilitatea sau volatilitatea istorică ori ambele.

Creatorii de PRIIP pot utiliza criterii suplimentare față de cele enumerate la primul paragraf, cu condiția să demonstreze că respectivele criterii suplimentare sunt relevante în ceea ce privește obiectivele PRIIP și tipul de active în care PRIIP investește sau tipul de investiții-suport față de care PRIIP oferă expunere.

17. Creatorii de PRIIP trebuie să fie în măsură să demonstreze coerența indicilor de referință cu obiectivele PRIIP și să își documenteze decizia, inclusiv o justificare clară a indicelui de referință utilizat.

Calcularea scenariului de criză pentru PRIIP din categoria 2

18. Pentru PRIIP din categoria 2, calculul scenariului de criză cuprinde următoarele etape:

(a) se identifică un subinterval de lungime w care corespunde următoarelor intervale:



1 an > 1 an Prețuri zilnice 21 63 Prețuri săptămânale 8 16 Prețuri lunare 6 12

(b) se identifică pentru fiecare subinterval de lungime w randamentele istorice log-normale rt, unde t = t1, t2, …, tw;

(c) se măsoară volatilitatea pe baza următoarei formule ti = t1 până la ti = t H – w +1 unde H este numărul observațiilor istorice aferente perioadei: unde Mw este numărul de observații din subinterval și este media tuturor randamentelor istorice log-normale din subintervalul corespunzător.

(d) se deduce valoarea care corespunde celei de a 99-a percentile pentru un an și celei de a 95-a percentile pentru celelalte perioade de deținere; această valoare este volatilitatea în condiții de criză .

19. Pentru PRIIP din categoria 2, valorile estimate la sfârșitul perioadei de deținere recomandate pentru scenariul de criză sunt:

unde:

(a) N este numărul de perioade de tranzacționare din perioada de deținere recomandată, iar ceilalți termeni sunt definiți la punctul 12 din anexa II;

(b) z α este o valoare selectată proprie a PRIIP la percentila extremă care corespunde unei valori de 1 % pentru un an și de 5 % pentru alte perioade de deținere.

20. Valoarea indicată a scenariului de criză nu trebuie să fie mai bună decât valoarea scenariului nefavorabil.

Calculul valorilor scenariilor pentru perioada de deținere recomandată pentru anumite PRIIP din categoria 1, PRIIP din categoria 3 și PRIIP din categoria 4

21. Scenariul favorabil este valoarea PRIIP la a 90-a percentilă a distribuției estimate a rezultatelor pe perioada de deținere recomandată minus toate costurile aplicabile.

22. Scenariul moderat este valoarea PRIIP la a 50-a percentilă a distribuției estimate a rezultatelor pe perioada de deținere recomandată minus toate costurile aplicabile.

23. Scenariul nefavorabil este valoarea PRIIP la a 10-a percentilă a distribuției estimate a rezultatelor pe perioada de deținere recomandată minus toate costurile aplicabile.

24. În cazul în care creatorul de PRIIP consideră că există un risc semnificativ ca aceste scenarii să ofere investitorilor individuali așteptări inadecvate cu privire la posibilele randamente pe care le pot primi, aceștia pot utiliza percentile mai mici decât cele specificate la punctele 21, 22 și 23 din prezenta anexă.

25. Pentru PRIIP din categoria 3, metoda de determinare a distribuției estimate a rezultatelor PRIIP pe perioada de deținere recomandată este identică cu metoda specificată la punctele 19-23 din anexa II. Cu toate acestea, randamentul estimat al fiecărui activ trebuie să fie randamentul observat pe parcursul perioadei, calculat fără a actualiza performanța estimată cu ajutorul factorului estimat de actualizare fără risc.

26. Pentru PRIIP din categoria 3 se efectuează următoarele ajustări pentru calculul scenariului de criză, comparativ cu calculul pentru PRIIP din categoria 2:

(a) se deduce volatilitatea în condiții de criză pe baza metodologiei definite la punctul 18 literele (a), (b) și (c) din prezenta anexă;

(b) se recalculează randamentele istorice rt, pe baza următoarei formule:

(c) se aplică metoda bootstrap privind astfel cum se descrie la punctul 22 din anexa II;

(d) se calculează randamentul fiecărui contract prin însumarea randamentelor din perioadele selectate și corectarea randamentelor pentru a se asigura că randamentul estimat măsurat cu ajutorul distribuției simulate a randamentului este după cum urmează: unde E*[rbootstrapped ] este noua medie simulată.

27. Pentru PRIIP din categoria 3, scenariul de criză este valoarea PRIIP la percentila extremă zα, astfel cum este definită la punctul 19 din prezenta anexă, a distribuției simulate, astfel cum se prevede la punctul 26 din prezenta anexă.

28. Pentru PRIIP din categoria 4 se utilizează, în cazul factorilor neobservați pe piață, metoda prevăzută la punctul 27 din anexa II, combinată, dacă este necesar, cu metoda pentru PRIIP din categoria 3. Metodele relevante pentru PRIIP din categoria 2, prevăzute la punctele 5-20 din prezenta anexă, și metodele relevante pentru PRIIP din categoria 3, prevăzute la punctele 21-27 din prezenta anexă, se utilizează pentru componentele relevante ale PRIIP, dacă PRIIP combină diferite componente. Scenariile de performanță sunt media ponderată a componentelor relevante. La calculul performanței se ține seama de caracteristicile produselor și de protecția capitalului.

29. Pentru PRIIP din categoria 1 definite la punctul 4 litera (a) din anexa II și PRIIP din categoria 1 definite la punctul 4 litera (b) din anexa II care nu sunt tranzacționate pe o piață reglementată sau pe o piață dintr-o țară terță, considerată a fi echivalentă cu o piață reglementată în conformitate cu articolul 28 din Regulamentul (UE) nr. 600/2014, scenariile de performanță se calculează conform punctelor 21-27 din prezenta anexă.

Calcularea valorilor scenariilor pentru perioada de deținere recomandată pentru alte tipuri de PRIIP din categoria 1

30. Pentru PRIIP din categoria 1 care sunt contracte futures, opțiuni de cumpărare și opțiuni de vânzare tranzacționate pe o piață reglementată sau pe o piață dintr-o țară terță, considerată a fi echivalentă cu o piață reglementată în conformitate cu articolul 28 din Regulamentul (UE) nr. 600/2014, scenariile de performanță sunt prezentate sub formă de diagrame ale structurii randamentului. Se include o diagramă pentru prezentarea performanței în toate scenariile, pentru diferite niveluri ale valorii suport. Pe axa orizontală a diagramei se indică diferitele prețuri posibile ale valorii suport, iar pe axa verticală se indică profitul sau pierderea la diferitele prețuri ale valorii suport. Diagrama arată, pentru fiecare preț al valorii suport, profitul sau pierderea rezultată, precum și prețul valorii suport la care profitul sau pierderea sunt egale cu zero.

31. Pentru PRIIP din categoria 1 definite la punctul 4 litera (c) din anexa II se furnizează cea mai bună estimare rezonabilă și prudentă a valorilor așteptate pentru scenariile de performanță prevăzute la punctul 1 literele (a), (b) și (c) din prezenta anexă la sfârșitul perioadei de deținere recomandate.

Scenariile selectate și prezentate trebuie să fie coerente cu celelalte informații cuprinse în documentul cu informații esențiale, inclusiv cu profilul general de risc al PRIIP, și să le completeze. Creatorul PRIIP asigură coerența scenariilor cu concluziile guvernanței interne a produsului, inclusiv, printre altele, cu testele de stres la care a supus PRIIP și cu datele și analizele utilizate pentru obținerea celorlalte informații conținute în documentul cu informații esențiale.

Scenariile sunt selectate astfel încât să ofere o prezentare echilibrată a rezultatelor posibile ale PRIIP atât în condiții favorabile, cât și în condiții nefavorabile; sunt prezentate numai scenariile care pot fi estimate în mod rezonabil. Scenariile sunt selectate astfel încât să nu evidențieze în mod exagerat rezultatele favorabile în detrimentul celor nefavorabile.

Calculul valorilor scenariilor pentru perioadele de deținere intermediare

32. Pentru PRIIP cu o perioadă de deținere recomandată cuprinsă între unu și zece ani,